DA Den Europæiske Unions Tidende CE 88/515

(2004/C 88 E/0527)

SKRIFTLIG FORESPØRGSEL E-0609/04

af Ulrich Stockmann (PSE) til Kommissionen

(1. marts 2004)

Om: Told og udvidelsen

Efter udvidelsen den 1. maj 2004 og den dermed forbundne udvidelse af EU's indre marked bortfalder en stor del af grundlaget for toldspeditørvirksomhedernes tjenesteydelser.

På de fleste politiske områder er der indgået aftale om overgangsfrister for omstillingen til fællesskabsretten. Gælder dette også områderne told, toldkontrol og toldmæssige tjenesteydelser? Med hvilke lande er der indgået aftale om overgangsfrister, og hvad er det præcise indhold af de indgåede aftaler? Hvilke ændringer vil der være tale om for toldspeditørvirksomhederne efter den 1. maj 2004?

Svar afgivet på Kommissionens vegne af Günter Verheugen

(15. april 2004)

Fra den dag, de nye medlemsstater tiltræder EU, skal deres toldvæsen forvalte og kontrollere deres grænser, der da bliver EU's ydre grænser, i EU's befolknings og erhvervsdrivendes interesse.

Der er indrømmet to overgangsperioder i kapitlet om toldunionen. Begge vedrører anvendelsen af den fælles ydre toldtarif efter tiltrædelsen.

Malta har fået en femårig overgangsperiode for import af vævet stof af kæmmet uld eller kæmmede fine dyrehår (KN-kode 5112 11 10), denimstof (KN-kode 5209 42 00), vævet stof af garn af endeløse regenererede fibre (KN-kode 5408 22 10) og andet konfektioneret tilbehør til beklædningsgenstande (KN-kode 6217 10 00) og skal følge en progressiv gennemførelsesplan med en årlig, maksimal importkvote og en stigende værditoldsats.

Ungarn har fået en treårig overgangsperiode for import af ulegeret aluminium (KN-kode 7601 10 00) og skal følge en progressiv gennemførelsesplan med en faldende importkvote og en stigende værditoldsats.

Der er ikke indrømmet overgangsperioder for resten af EU-toldlovgivningen, der omfatter EF-toldkodeksen og gennemførelsesbestemmelserne hertil samt den kombinerede nomenklatur og anden toldrelateret lovgivning, der ligger uden for toldkodeksens anvendelsesområde, såsom lovgivningen om varemærke-forfalskede eller piratkopierede varer, narkotikaprækursorer og eksport af kulturgoder. Bilag IV-5 til tiltrædelsesakten indeholder imidlertid mere specifikke tekniske bestemmelser til håndtering af situationer som følge af overgangen fra 11 særskilte toldområder (EU 15 +10) til ét udvidet toldområde (EU25), hvor varer f.eks. angives efter en procedure i det ene område og forlader det ifølge en anden, udelukkende på grund af udvidelsen. Bilaget omhandler også tilladelsernes gyldighed. For Det Forenede Kongeriges baseområder på Cypern gælder der særlige bestemmelser, som findes i protokol 3 til tiltrædelsesakten.

Resultatet af forhandlingerne indebærer, at de nye medlemsstater bliver integreret i EF-toldområdet og fuldt ud skal anvende de samme toldprocedurer som de nuværende medlemsstater. Handel med og mellem de nye medlemsstater vil blive betragtet som transaktioner inden for EF og bliver ikke underkastet toldformaliteter eller -kontrol, ligesom det allerede er tilfældet i det indre marked. Varer, der på tiltrædelsestidspunktet er i fri omsætning i en ny eller nuværende medlemsstat, vil være i fri omsætning i hele det udvidede EU. Dette vil få en dobbelt virkning for speditørvirksomhedernes arbejde, idet formaliteterne og procedurerne på den ene side bliver de samme i alle 25 medlemsstater, og der på den anden side ikke bliver brug for speditørvirksomhedernes tjenesteydelser ved samhandelen inden for EF.

På Generaldirektoratet for Beskatning og Toldunions websted på Europa (http://europa.eu.int/comm/ taxation_customs/customs/customs.htm) har offentligheden adgang til et informationsdokument om de ovennævnte overgangsforanstaltninger på toldområdet, som fastsat i tiltrædelsesakten.